Title: ประกาศคณะกรรมการว่าด้วยฉลาก ฉบับที่ 11 (พ.ศ. 2526) เรื่อง กำหนดเครื่องใช้ไฟฟ้าที่ใช้ทำอาหารเป็นสินค้าที่ควบคุมฉลาก

ประกาศคณะกรรมการว่าด้วยฉลาก

ประกาศคณะกรรมการว่าด้วยฉลาก
ฉบับที่ ๑๑ (พ.ศ. ๒๕๒๖)
เรื่อง
กำหนดเครื่องใช้ไฟฟ้าที่ใช้ทำอาหารเป็นสินค้าที่ควบคุมฉลาก

อาศัยอำนาจตามความในมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการว่าด้วยฉลากออกประกาศไว้ ดังต่อไปนี้

ข้อ ๑ 
ให้เครื่องใช้ไฟฟ้าที่ใช้ทำอาหาร เป็นสินค้าที่ควบคุมฉลาก

ข้อ ๒ 
เครื่องใช้ไฟฟ้าที่ใช้ทำอาหาร ที่จะนำออกขายต้องจัดให้มีฉลากตามข้อ ๓ ปิด
หรือติดไว้ที่ตัวเครื่องใช้ไฟฟ้า และต้องจัดให้มีเอกสารหรือคู่มือตามข้อ ๔

ข้อ ๓ 
ฉลากที่เครื่องใช้ไฟฟ้าที่ใช้ทำอาหารนั้น
ต้องใช้ข้อความเป็นภาษาไทยให้เห็นและอ่านได้ชัดเจน
ข้อความในฉลากอย่างน้อยต้องมีสาระสำคัญ ดังต่อไปนี้
(๑)
ในกรณีที่เป็นสินค้าที่ผลิตในราชอาณาจักร ให้ระบุชื่อผู้ผลิตและสถานที่ประกอบการของผู้ผลิต
ในกรณีที่เป็นสินค้าที่นำเข้ามาในราชอาณาจักรเพื่อขาย
ให้ระบุชื่อผู้นำเข้าและสถานที่ประกอบการของผู้นำเข้า
ถ้าผู้ผลิตหรือผู้นำเข้ารายใดมีเครื่องหมายการค้าที่จดทะเบียนในประเทศไทยแล้วจะระบุเครื่องหมายการค้าแทนชื่อและสถานที่ประกอบการของผู้ผลิตหรือผู้นำเข้าก็ได้
(๒)
แรงดันไฟฟ้าที่กำหนด หรือช่วงแรงดันไฟฟ้าที่กำหนดโดยระบุหน่วยเป็นโวลต์
หรือมีตัวอักษร V แทนก็ได้
(๓)
กำลังไฟฟ้าที่กำหนด โดยระบุหน่วยเป็นวัตต์ หรือมีตัวอักษร W แทนก็ได้
(๔)
เดือนและปีที่ผลิต หรือรุ่นที่ผลิต ซึ่งจะใช้เป็นรหัสแทนก็ได้
(๕)
ชื่อประเทศที่ผลิต
(๖)
เครื่องใช้ไฟฟ้าที่ใช้ทำอาหาร ประเภทที่ไม่มีการฉนวนสองชั้นหรือการฉนวนพิเศษตามมาตรฐานผลิตภัณฑ์อุตสาหกรรมเกี่ยวกับเครื่องใช้ไฟฟ้า
ซึ่งต้องมีสายดินเพื่อให้สามารถป้องกันการถูกไฟฟ้าช็อกให้มีคำว่า ต้องมีสายดิน หรือมีสัญลักษณ์ (ดูไฟล์ภาพ) แทนก็ได้

ข้อ ๔ 
เอกสารหรือคู่มือสำหรับใช้ประกอบกับเครื่องใช้ไฟฟ้าที่ใช้ทำอาหาร ต้องใช้ข้อความเป็นภาษาไทย
ข้อความในเอกสารหรือคู่มืออย่างน้อยต้องมีสาระสำคัญ ดังต่อไปนี้
(๑)
เครื่องใช้ไฟฟ้าที่ใช้ทำอาหาร
ประเภทที่มีชิ้นส่วนใดไม่สามารถสัมผัสน้ำได้ให้มีคำเตือนเพื่อให้ทราบว่า
ชิ้นส่วนนั้นห้ามสัมผัสน้ำ
(๒)
คำแนะนำการใช้เครื่องไฟฟ้าที่ใช้ทำอาหาร เพื่อความปลอดภัยและประหยัด
(๓)
การบำรุงรักษา
(ก)
คำแนะนำวิธีทำความสะอาดและการรักษาเครื่องใช้ไฟฟ้าที่ใช้ทำอาหาร
(ข)
การเปลี่ยนชิ้นส่วน ให้แสดงด้วยรูปของเครื่องใช้ไฟฟ้าที่ใช้ทำอาหารแยกเป็นส่วน ๆ
โดยเฉพาะส่วนสำคัญที่อาจเปลี่ยนได้พร้อมรูปของเครื่องมือที่ใช้ และคำอธิบายหรือคำแนะนำในการเปลี่ยนชิ้นส่วน

ประกาศนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป[๑]

ประกาศ ณ วันที่ ๓๑
สิงหาคม ๒๕๒๖
มาลดี  วสีนนท์
ประธานกรรมการว่าด้วยฉลาก

มณฑิตา/ผู้จัดทำ
๑๗ ธันวาคม ๒๕๕๓

พัสสน/ผู้ตรวจ
๒๔ มกราคม ๒๕๕๔

[๑]
ราชกิจจานุเบกษา เล่ม ๑๐๐/ตอนที่
๑๖๒/ฉบับพิเศษ หน้า ๑๙/๑๒ ตุลาคม ๒๕๒๖